Nordsjællands Politi bekræfter, at man har anholdt en 32-årig mand, som er blevet sigtet for tre forskellige voldtægter

Ved du noget? Tip os på 1224@eb.dk eller sms/mms på 1224 (alm. takst)

Nordsjællands Politi slog i nat til mod et sommerhus i Hornbæk, hvor de anholdt en 32-årig mand, som er sigtet for tre forskellige voldtægter.

Det bekræfter efterforskningsleder Henrik Gunst over for Ekstra Bladet.

- Vi arbejder med tre forskellige gerningssteder. Vi taler om Kolding, Frederiksværk og Hundested, siger Henrik Gunst.

Han fortæller, at voldtægten i Kolding foregik i juli, og at de to andre voldtægter fandt sted 01.30 onsdag morgen, og den anden fandt sted onsdag aften.

Ofrene for de tre voldtægter er henholdsvis 55 år, 56 år og 66 år.

- Der er lidt relation. Men der er ikke tale om noget kæresteforhold, siger Henrik Gunst, der ikke ønsker at komme med flere detaljer om sagen på nuværende tidspunkt.

Den anholdte er en 32-årig mand med anden etnisk herkomst, der er bosiddende i Danmark.

Anklagemyndigheden kræver ham varetægtsfængslet i fire uger.

Ekstra Bladet følger sagen.